Minkejja li ninsabu resqin lejn tmiem is-sena 2016 u x'aktarx li nippretendu li qegħdin avvanzati f'kollox, konvinta li daqsi tafu kemm għad hawn sezzjonijiet ta' nies fid-dinja li huma żvantaġġjati, partikolarment in-nisa, nies b'xi diżabbilità, tfal, anzjani. Żvantaġġi li jinkwadraw ruħhom f'nuqqas ta' drittijiet. Fid-dinja jeżistu wkoll l-annimali li aktarx, l-iżvantaġġi tagħhom jinħassu bħala li m'għandhomx jingħataw prijorità, meta meqjusin in-nuqqas ta' drittijiet li jikkonfrontaw lill-bniedem. Ma niddejjaq xejn ngħid li min jasal għall-konklużjoni bħal din ikun żbaljat. Inħossni kburija li daqskemm nistinka u naħdem għad-drittijiet tal-bnedmin, u ta' kull min jisfa' mċaħħad minn drittijietu, daqstant ieħor nistinka u naħdem għad-drittijiet tal-annimali. L-annimali għandhom żvantaġġ akbar. L-annimali ma jitkellmux. M'għandhomx leħen. Irid jitkellem għalihom ħaddieħor. L-annimali m' għandhomx vot. Allura nistgħu ninjorawhom...hemm min jaħseb! F'dan l-isfond inħossni onorata li nhar il-Ġimgħa li ġejja, 18 ta' Novembru, se nkun qiegħda nippresiedi dibattitu pubbliku bit-tema Rights of the Voiceless. Eżattament dwar id-drittijiet tal-annimali. Attività li se ssir fil-Lukanda Corinthia Palace, Ħ'Attard, li bi pjaċir nistieden għaliha lil kull min għandu għal qalbu l-annimali. Attività li tibda fis-6.00 ta' filgħaxija u li matulha tista' tipparteċipa wkoll l-udjenza. Il-Kummissarju Andrikulaitis, li taħtu jaqa' l-portafoll tal- animal welfare, se jibgħat messaġġ bil-vidjow. Il-panel tal-kelliema preżenti fis-sala, se jkun iffurmat mis-Segretarju Parlamentari għall-Biedja, Sajd u għad-Drittijiet tal-Annimali l-Onor. Roderick Galdes; Ms Reineke Hameleers, Direttriċi tal-Eurogroup for Animals; is-Sur Emanuel Buhagiar, Kummissarju għall-Animal Welfare f'Malta; Ms Sarah DeCesare Dunkerley, Chief Operations Officer, SPCA Malta; u Ms Moira Delia, Attivista għad-Drttijiet tal-Annimali. Kif magħruf minn kulħadd, minn Jannar li ġej u għas-sitt xhur ta' wara, Malta se jkollha l-Presidenza tal-Kunsill tal-Unjoni Ewropea. Fost id-diversi temi tal-Presidenza Maltija hemm ukoll id-drittijiet tal-annimali u huwa fl-isfond ta' din li l-attività tal-Ġimgħa li ġejja se tkun indirizzata wkoll minn Ms Reineke Hameleers, Direttriċi tal-Eurogroup for Animals. L-organizzazzjoni Eurogroup for Animals, organizzazzjoni ewlenija u mifruxa mal-Ewropa kollha, ippreżentat dokument biex ikun diskuss tul il-Presidenza Maltija, dokument li jelenka t-tħassib ewlieni dwar id-drittijiet tal-annimali. Għandu jingħad b'sodisfazzjon li f'Marzu li għadda, l-ewwel stħarriġ mill-Eurobarometer għal dawn l-aħħar disa' snin, wera li fost iċ-ċittadini Ewropej hemm għarfien qawwi għad-drittijiet tal-annimali u jippretendu li l-istituzzjonijiet Ewropej jaġixxu biex jipproteġu aħjar lill-annimali. Eurogroup for Animals tinsab imħassba minħabba l-fatt li minkejja li t-terminu tal-aħħar strateġija favur id-drittijiet tal-annimali skada s-sena li għaddiet u l-Kummissjoni Ewropea se tkun kaxkret saqajha sas-sena li ġejja biex taġixxi dwar dak rakkomandat, għadu mhux ċar jekk hux se titfassal strateġija oħra għall-perjodu 2017-2021. Tant li dan huwa l-aktar punt li qed tinsisti fuqu l-Eurogroup for Animals. Id-dokument preżentat lill-Presidenza Maltija għandu diversi temi li jvarjaw minn annimali li jitrabbew speċifikament biex iservu ta' ikel għall-bniedem; għal annimali fl-ambjent naturali tagħhom; qtates u klieb; żwiemel; annimali li jintużaw fir-riċerki, eżaminar xjentifiku u edukattiv kif ukoll fejn jidħol kummerċ ta' annimali. Kull settur minn dawn jidħol f'dettalji speċifiċi u kull studju dwarhom huwa segwit minn rakkomandazzjonijiet speċifiċi għall-kunsiderazzjoni tal-pajjiżi membri tal-Unjoni Ewropea tul il-Presidenza Maltija. Huwa abbażi ta' dan kollu li mistennija tkun ta' interess qawwi l-attività ta' nhar il-Ġimgħa li ġejja. Konvinta li l-konklużjonijiet li jaslu għalihom il-membri tal-panel se jkollhom l-importanza tagħhom meta dan is-settur ikun diskuss tul il-Presidenza Maltija tal-Kummissjoni Ewropea. Bi pjaċir nistieden lil kull min għandu għal qalbu d-drittijiet tal-annimali biex nhar il-Ġimgħa, 18 ta' Novembru, ikun magħna ħalli flimkien ma' ċittadini Ewropej oħrajn nagħtu sehemna biex id-drittijiet tal-annimali ma jitħallewx jaqgħu lura. Kemm aħna ċivili, kemm aħna 'nies' jidher bil-mod kif nittrattaw l-annimali – selvaġġi, tal-qatla u domestiċi u oħrajn. Jekk ma ntuhomx vuċi aħna, dawn l-annimali li kapaċi jħossu u jsofru daqsna, se jibqgħu siekta ibatu l-moħqrija li kultant hu tant kapaċi għaliha l-bniedem. Bħala leġiżlaturi għandna d-dover li nieħdu ħsieb ukoll, u nagħtu vuċi lil dawk li m'għandhomx!